钦定古今图书集成/理学汇编/学行典/第244卷 > 萧守身
## 钦定古今图书集成/理学汇编/学行典/第244卷 > 萧守身

按《怀庆府志》：“萧守身，字尚本，怀庆卫人。少受业于外
祖何文定，以嘉靖壬戌进士授襄垣令。山城茹苦，修
城隍庙，得银器一窖，守身不纳。升户部主事，历郎中，
抗言节用十八事。上赐锦嘉纳之，命刊为定式。理太
仓，督大同饷，前后却羡金万一千有奇。大吏以闻，特
赐表里。会宦官冯保用事，守身不屈，触忌，出守临洮”，
调保宁，升盐运使，乞休家居二十馀年。著有《经书辨
疑录》《医学管见》及诗文集甚富。《墓草》既宿，蜀人张朴、
张望贤过之，哭甚哀。家人问故，朴曰：“不佞窭人子，先
生鞠我，延师督教。我匪先生，安望捷南宫乎？”望贤曰：
“小人聘某宦女，贫苦，欲悔之。明公绐女出，奠雁于公堂，今生子已名德萧矣。”各抆泪去。后有自朝天岭来
者，谓守身以五百金开岭道，险者夷之。今岭上犹肖
守身像云。